**Príklady vyučovania v globálnom vzdelávaní**

**Medzinárodný seminár v rámci projektu o globálnom vzdelávaní**

**Miesto konania: Štiavnické Bane**

V rámci projektu Erazmus + sme mali tú česť zoraganizovať v dňoch **21.-24.apríla 2016** v Štiavnických Baniach medzinárodné stretnutie s názvom **Príklady vyučovania v globálnom vzdelávaní.** Na tomto podujatí sa zúčastnilo **24 osôb** zo šiestich krajín: **z Poľska, Nemecka, Litvy, Rumunska, Slovinska a Slovenska.**

Ůvod do programu:

Vo štvrtok 21.04.2016 poobede prišli ako prví účastníci z Litvy a Nemecka. Predstavili sme im hlavné pamätihodnosti historického centra mesta Banská Štiavnica. Po príchode ostatných účastníkov bol na spoločnej večeri predstavený program celého podujatia a dôležitosť miesta konania workshopu práve v regióne Banská Štiavnica. Toto mesto aj so svojím okolím je zaradené do UNESCO práve vďaka svojim prírodno-technickým zvláštnostiam - historickým banským hydroenergetickým systémom, ktorý sa využíval na pohon baníckych zariadení, zásobovanie pitnou vodou a pre rybolovné účely.

Región je pomenovaný aj ako “mekka minerálov”, nachádzajú sa tú viaceré prírodné chránené oblasti a archeologické náleziská. A čo bolo pre tému seminára dôležité - nachádzajú sa tú viaceré základné a stredné školy zamerané na špecifické odbory so zameraním na prírodné vedy a vo viacerých týchto školách sa možno stretnúť práve s globálnym vyučovaním. Donedávna v meste fungovala aj fakulta ekológie a enviromentalistiky Vysokej školy technickej vo Zvolene.

Po večeri sa účastníci zúčastnili prehliadky súkromného pivovaru Erb.

**Príklady učenia v globálnom vzdelávaní na základných školách**

V piatok 22.04. 2016 ráno sme začali s pripomienkou, že je 22.apríl a to je Deň zeme - tento pripomienkový deňvznikol ako reakcia na rozsiahle poškodzovanie životného prostredia.

Ako prvý príklad učenia v globálnom vzdelávaní bola návšteva Základnej školy Maximiliána Hella v Štiavnických Baniach, ktorá je svojím zameraním - globálnym vyučovaním známa a výnimočná po celom Slovensku ale i v zahraničí. Žiaci sú v nej vedení k ekologickému cíteniu a v rámci povinných predmetov sa aktívne venujú napr. sokoliarstvu a chovu koní. Žiaci sa starajú o zvieratá v areáli školy každý deň i počas voľných dní. V areáli sa takisto starajú o rôzne typy záhrad - vertikálnu, ktorá je na stene školy, tropickú záhradu, bylikovú záhradu a takisto sa starajú aj o ďalšie druhy dravých a exotických vtákov, či o dve akvária, ktoré približujú biotopy afrických jazier Tanganika a Malawi. Cieľom takého systému vyučovania je učiť deti od útleho veku starostlivosti a zodpovednosti za živú prírodu, a tak sa i vyhnúť času, ktoré iné deti často trávia pri počítačoch a telefónoch. Mnohé z týchto detí si následne vyberajú stredné či vysoké školy so zameraním na prírodné vedy alebo poľnohospodárstvo či lesníctvo.

**Príklady učenia v globálnom vzdelávaní na univerzitách**

Piatkové dopoludnie pokračovalo v priestoroch Kolpingovho domu. ThDr. Jozef Žuffa uviedol príklady z odvetvia stavebníctva, informačných technológií a medicíny o rýchlosti globálnych zmien, ktoré môžeme posledné desaťročia vnímať a ktoré nás priamo konfrontujú. Globálne témy a ich rýchle tempo zmien majú dopad aj na oblasť sociálnych činností, ktoré vykonávajú účastníci tohto stretnutia zo všetkých krajín. Nasledovala krátka diskusia v skupinách na túto tému. Účastníci zo Slovinska predstavili svoj medzigeneračný projekt, v rámci ktorého navštevujú domovy dôchodcov, pripravujú rodinné týždne s workshopmi.

Poľskí účastníci opísali svoje zameranie na prácu s dôchodcami, ktorí na pripravených workshopoch nadobúdajú počítačové zručnosti - ako používať internet a e-banking. Kolping Poľsko spolupracuje aj s Kolpingom v Ugande. Organizujú peňažnú zbierku na zakúpenie solárnych panelov na výrobu elektriky.

V Litve Kolping prevádzkuje Kolping - akadémiu - vysokú školu a ekologickú školu, ktorej úlohou je zvyšovať ekologické povedomie o prírode. Ďalší projekt sa volá “Elegancia proti konzumizmu.”

Nemeckí účastníci poznamenali, že v súčasnosti ich najviac ovplyvňuje globálny problém migrácie.

Lektor Žuffa predstavil niekoľko myšlienok ako narábať s globálnymi témami: 1. ľudia by sa mali snažiť pochopiť globálne zmeny, 2. vzájomne sa o týchto zmenách informovať, 3. prijímať spätnú väzbu.

Nasledovala role play (modrá-červená), ktorá mala ambíciu poukázať na potrebu spolupráce pri dosahovaní cieľov. Po jej ukončení bol proces hry a jej výsledky v skupine krátko analyzovaný.

Záverečnú časť doobedného stretnutia lektor venoval príkladu práce s globálnou témou z univerzitného prostredia. Predstavil príklad výskumu zmien v oblasti religiozity a vnímaniu hodnôt v spoločnosti, kde jednotlivé zmeny podkladal údajmi z jednotlivých krajín, odkiaľ pochádzali všetci účastníci workshopu. Zmeny v spoločnosti predstavoval ako posun všetkých krajín od tradície k sekulárnym hodnotnám na jednej strane a zároveň posun od inštitucionálnych autorít k autoritám jednotlivcov na strane druhej.

**Príklady učenia v globálnom vzdelávaní v NGO**

Po obede Marián Čaučík - riaditeľ Dobrej noviny, ktorá je programom organizácie eRko vysvetlil históriu tohto programu a kampane, ktorá je zameraná na globálne vzdelávanie, solidaritu a zvyšovanie povedomia aspektov tejto kampane.

Dobrá novina je kolednícke spoločenstvo, ktoré vzniklo v roku 1995 a je spojené s verejnou zbierkou na rozvoj projektov, globálne vzdelávanie a dobrovoľnícke projekty.

Hlavnýcm cieľom bolo obnovenie starej tradície koledovania a jeho napojenie na rozvoj, solidaritu a globálnu spravodlivosť. Odvtedy sa Dobrá novina vyvinula na najväčšie pravidelnú dobrovoľnícku akciu na Slovensku, ktorá zahŕňa 26 000 detí a mladých ľudí.

Každoročne sa organizátori snažia predstaviť konkrétne rozvojové projekty, ktoré boli podporené Dobrou novinou a ktoré súvisia s globálnymi témami. Lektor predstavil tri konkrétne témy: Voda a klimatické zmeny, ľudské práva a osoby s postihnutím a život v slumoch v Nairobi.

Marián Čaučík podrobnejšie predstavil projekt Voda, ktorý bol hlavnou témou kampane z decembra 2015/2016 a januára 2016. Motto projektu v svahilčine je "Maji ya Maisha" = voda je život a jeho cieľom bolo upozorniť na problém prístupu k pitnej vode v keňskom regióne Turkana a na dôležitosť rozvojových zásahov na sprístupnenie vody pre miestnu populáciu. eRko podporuje projekt vody v Turkane, ktorý je implementovaný katolíckou diecézou v Lodware, kde 2 tímy udržiavajú pumpy v celom regióne. V metodických materiáloch pre mládež sa poukazuje na klimatické zmeny, ktoré nastali v posledných rokoch v Turkane a na encykliku Laudato si, ktorú minulý rok vydal pápež František.

Prostredníctvom materálov a aktivít motivuje eRko deti k účasti na kampani a prehlbuje ich vedomosti o živote v rozvojových krajinách v subsaharskej Afrike.Cez príklady z cieľových krajín Dobrej noviny sa tiež snaží navrhovať aktivity, ktoré by mohli viesť k zmenám nášho životného štýlu a tak sa stať nenáročnejšími a zohranejšími s prostredím a inšpirovať sa evanjeliom.

Lektor predstavil aj praktické konkrétne pomôcky: “kufor z Nyeri” a “slum v kufri”, na základe ktorých sa deti z Dobrej noviny učia o živote svojich rovesníkov v Keni a takisto premietol niekoľko filmov o slumoch v Nairobi.

Prezentácia bola doplnená aj rôznymi predmetmi z každodenného života v Keni, ktoré si mohli účastníci prezrieť a zahrať sa s nimi, a tak navodiť kokrétne a reálne pocity.

Pred večerou sme si urobili krátky výstup na vrch a kalváriu na Hornej rovni, odkiaľ je výnimočný výhľad na široké okolie Banskej Štiavnice. Po večeri väčšina účastníkov trávila voľný čas v meste.

**Príklady globálneho vzdelávania v histórii**

V sobotu 23.04.2016 ráno sme navštívili ďalšie miesto, ktoré preslávilo Banskú Štiavnicu - objekt prvej vysokej školy baníckej na svete. Zriadila ju v roku 1762 Mária Terézia ako prvú univerzitu svojho druhu na svete a zhromaždila v nej špičkovú vedu a techniku tej doby. Budovy tejto akadémie, v ktorých v súčasnosti sídlia viaceré stredné odborné školy, obklopuje výnimočná botanická záhrada, ktorá bola založená po otvorení štúdia lesníctva, ktorého úlohou bolo naučiť študentov ako sa o lesy odborne starať. Od prvej polovice 19. storočia sa v Botanickej záhrade pre potreby lesníckej výučby vysádzali domáce aj cudzokrajné dreviny, z nich medzi najzaujímavejšie patria sekvojovce mamutie a cédere.

Po prehliadke botanickej záhrady sme návštívili kalváriu v Banskej Štaivnici. It is the most important baroque calvary in Slovakia and in the whole former [Kingdom of Hungary](https://en.wikipedia.org/wiki/Kingdom_of_Hungary) – probably even in the whole of Europe. This calvary is a complex of 3 churches and 22 chapels with precious painting decorations, furnished by wooden and blacksmith movables and wooden painted reliefs. All buildings of churches and chapels are set into the western side of a solid lava column in the middle of an ancient volcano. Zároveň je táto výnimočná pamiatka aj negatívnym príkladom toho, ako ľudia vedia devastovať svoje okolité prostredie a pamiatky. V roku 2007 bola táto kalvária zaradená medzi 100 najohrozenejších pamiatok sveta. Od roku 2011 prebieha jej rozsiahla rekonštrukcia.

Po obede sme navštívili ešte národnú kultúrnu pamiatku - barokovo-klasicistický kaštiel s rozsiahlym anglickým parkom v obci Svätý Anton. Z hľadiska globálneho učenia je zaujímavosťou to, že v tomto kaštieli dlhší čas žil gróf Ferdinand I. z rodu Coburgovcov - bulharský cár. V tomto kaštieli sa venoval najmä herbárom a zbierkam hmyzu. V roku 1925 bol zvolený za člena nemeckej akadémie vied [Leopoldina](https://sk.wikipedia.org/w/index.php?title=Leopoldina&action=edit&redlink=1). V rokoch 1930 až 1933 podnikol niekoľko expedícií do východnej Afriky, Egypta a Sudánu, z ktorých priniesol vtáky, pre ktoré nechal postaviť približne sto voliér na dvore svojej vily. Stal sa čestným členom nemeckej ornitologickej spoločnosti a za prínos pre rozvoj vedy (ornitológie a botaniky) získal v roku 1942 čestný doktorát univerzity Erlangen.

V poobedných hodinách sme sa stretli s členmi neďalekej Kolpingovej rodiny Ilija a spoločne sme sa zúčastnili sv. omše, ktorú celbroval národný prézes Pavol Zaťko. Omša sa konala v starom historickom kostole, v ktorom sa nachádza výnimočný románsky portál. Pri tejto prílžitosti nám P. Zaťko priblížil i ďalšie dôležité príklady vzdelávania z dávnej minulosti, ktoré sa viažu na konkrétnu obec Ilija a konkrétny portál. Portál je ovplyvnený ešte íro-škótskou kamenárskou školou, čo je príklad toho, ako sa v dávnej minulosti šírilo vzdelanie po celej Európe. Christianizácia znamenala totiž aj šírenie kultúry a vzdelanosti v našich krajinách.

**Záver seminára**

Pred večerou mali účastníci voľný čas. Jedna skupina sa vybrala do neďalekých kúpeľov v Sklených Tepliciach a zažila výnimočný horúci liečivý kúpeľ v jaskyni (42 stupňov celzia). Druhá skupina strávila čas v meste.

Po spoločnej večeri v Kolpingovom dome nasledovalo spoločné zhodnotenie seminára. Večer pokračoval spoločnými debatami a upevňovaním partnerstiev medzi zástupcami zo 6-tich krajín.

V nedeľu 24.04.2016 v doobedných hodinách ešte pokračovala evaluácia s niektorými účastníkmi seminára a seminár bol ukočený.

Na základe písomných a ústných zhodnotení prejavili účastníci veľkú vďaku za pripravené podujatie s bohatým programom, ktorý mohli absolvovať na výnimočných historických a prírodných miestach v oblasti Banskej Štiavnice a Štiavnických Baní.

Za veľmi prínosné považujú návštevu základnej školy, kde nadobudli osobnú skúsenosť dobrej praxe - ako sa dá systematicky globálne vzdelávať už od detského veku. Túto skúsenosť chcú účastníci zdieľať vo svojich krajinách.Takisto bol vysoko hodnotený aj príspevok p. Mariána Čaučíka ako výborný príklad globálneho vzdelávania s medzinárodným prepojením - Slovensko - Afrika, ale takisto aj s generačným prepojením - keď deti zo Slovenska svojimi dobrovoľnými aktivitami podporujú vzdelávanie detí v Afrike ale i ďalšie projekty globálneho rozsahu určené i dospelým.

Účastníci workshopu takisto veľmi ocenili, že tu bol uvedený aj opačný príklad - keď obyvatelia afrických krajín, ktorí sú cieľovou skupinou podporených projektov - nám prostredníctvom filmu zdieľali, ako sa oni sami zasadzujú za riešenie globálnych problémov vo svojom najbližšom okolí.

Vypracovala: Margita Marková